Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 448/10)

Leis an bhfoilseachán seo, tugtar an ceart chun cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

DOICIMÉAD AONAIR

“Olio Campania”

Uimh. AE: PGI-IT-02795 – 4.8.2021

STFC ( ) TGFC (X)

1. Ainm nó ainmneacha [STFC nó TGFC]

“Olio Campania”

2. Ballstát nó Tríú Tír

An Iodáil

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 1.5. — Olaí agus saillte

3.2. Tuairisc ar an táirge lena mbaineann an t-ainm in (1)

Tá an Tásc Geografach faoi Chosaint “Olio Campania” forchoimeádta don ola olóige úríon a fhaightear ó ológa a tháirgtear go heisiach sa limistéar geografach dá dtagraítear i bpointe 4.

An ola olóige úríon ag a bhfuil an TGFC “Olio Campania”, ní mór na saintréithe a leanas a bheith inti nuair a scaoiltear lena tomhailt í:

— Airíonna fisiceimiceacha: Aigéadacht (% aigéad oiléach) ≤ 0,4 Innéacs sárocsaíde (milleachoibhéis O2/kg d’ola) ≤ 12 K232 ≤ 2,2 K270 ≤ 0,18 Polaifeanóil iomlána (mg/kg) ≥ 200

— Saintréithe orgánaileipteacha: Tuairisceoir Airmheán Torthaíocht olóige 3 – 7 Searbh 2 – 6 Géar 2 – 6

— Dath: idir dath buí amhail tuí agus glas.

Na paraiméadair cháilíochtúla uile nach bhfuil luaite go sonrach, ní mór go gcomhlíonfaidís reachtaíocht an Aontais ag a bhfuil feidhm maidir le hola olóige úríon.

I dtéarmaí a próifíle orgánaileiptí, tá scór déine idir meánach agus ard ag an TGFC “Olio Campania” le haghaidh na torthaíochta olóige. Chomh maith leis an gcomhchuid aramatach, tagann an “searbhas” agus an “ghéire” a bhraitear le cion na bpolaifeanól iomlán (≥ 200 mg/kg).

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

An ola olóige úríon ag a bhfuil an TGFC “Olio Campania”, ní mór í a fháil ó na cineálacha a leanas, ina n-aonar nó cumaiscthe le chéile: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana, Tonda. Is féidir cineálacha eile a úsáid freisin, ar an gcuntar nach mó iad ná 15 % den amhábhar iomlán.

An meascán de ghéinitíopaí na gcineálacha atá tar éis cuibhiú le himeacht ama, de shaintréithe na hithreach agus na haeráide, agus de na teicnící táirgthe a úsáidtear sa limistéar sin; is dá mbarr atá saintréithe ag an TGFC “Olio Campania” lena mbaineann paraiméadair shonracha cheimiceacha, fhisiceacha agus orgánaileipteacha.

3.4. Céimeanna sonracha sa táirgeadh nach mór dóibh tarlú sa limistéar geografach sainithe

Ní mór na hológa a fhás agus a bhuaint, agus ní mór an próiseas úsctha ola a dhéanamh sa limistéar geografach sainithe.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Ní mór an ola olóige úríon ag a bhfuil an TGFC “Olio Campania” a scaoileadh lena tomhailt i gcoimeádáin shéalaithe agus lipéadaithe atá ceadaithe faoin reachtaíocht is infheidhme, ag a bhfuil toilleadh nach mó ná 5 lítear.

3.6. Sainrialacha maidir le lipéadú an táirge dá dtagraíonn an t-ainm cláraithe

Toirmisctear aon tuairisc a chur leis an tásc geografach faoi chosaint “Olio Campania” nach bhforáiltear go sainráite maidir léi sa tsonraíocht táirge, lena n-áirítear na haidiachtaí a leanas: fine (mín), scelto (den chéad rogha), selezionato (roghnaithe) nó superiore (den scoth). Ceadaítear teistiméireachtaí cruinne agus infhíoraithe a thabhairt ina dtugtar tuairisc ar mhodhanna na dtáirgeoirí (e.g. “aonchineálach”, agus ainm na saothróige a úsáidtear ina dhiaidh), ar an gcoinníoll go bhfaigheann siad údarú roimh ré ón gcomhlacht rialúcháin freagrach. Féadfar ainmneacha, ainmneacha gnó agus ainmneacha branda a úsáid go cruinn, ar an gcuntar nach bhfuil aon chiall mholtach leo agus nach gcuirtear an tomhaltóir ar a mhíthreoir dá mbarr. Toirmisctear úsáid tásc eile geografach.

Ní mór an sonrúchán “Olio Campania” a thaispeáint ar an lipéad i gceannlitreacha soiléire, doscriosta, le clómhéid nach féidir a bheith níos lú ná ceann an ainm faoina ndíoltar an táirge, ionas go mbeidh so-aitheanta ón bhfaisnéis uile eile atá curtha san áireamh. Ní mór an lógó a thaispeántar thíos a bheith ar an lipéad freisin.

4. Sainmhíniú achomair ar an limistéar geografach

Cuimsíonn an limistéar táirgeachta le haghaidh ola olóige úríon de Thásc Geografach faoi Chosaint “Olio Campania” an limistéar riaracháin iomlán de chuid Réigiún Campania.

5. Nasc leis an limistéar geografach

Is ar bhunús shaintréithe cáilíochta an táirge agus ar a chlú a dhéantar an t-iarratas chun aitheantas a thabhairt don sonrúchán “Olio Campania”.

Ó thaobh aeráide, oireann Campania go mór don saothrú ológ. Bíonn samhraí teo tirime aige. Titeann an chuid is mó den bháisteach san fhómhar agus sa gheimhreadh (meánlíon bliantúil na báistí 900-1 100 mm). Bíonn an mheánteocht sa mhí is fuaire (mí Eanáir) faoi bhun 18 oC (ach is airde ná 1 oC í), ag ardú os cionn 20 oC sa mhí is teo (mí Iúil). Is gnáth-theocht í an mheánteocht bhliantúil (14,4 oC) in aeráid mheasartha Mheánmhuirí.

Feidhmíonn na saintréithe aeráide sin ról ríthábhachtach i sainiúlacht an TGFC “Olio Campania”. Bíonn na teochtaí arda agus na tréimhsí fada triomaigh sa samhradh ina gcúis le carnadh polaifeanól sna hológa, substaintí de luach ard cothaitheach is cionsiocair le blas searbh géar an TGFC “Olio Campania”. Saintréith eile den ola olóige a tháirgtear in Campania is ea an comhdhéanamh aigéad sailleach arb iad tosca comhshaoil agus géiniteacha a fheidhmíonn tionchar air. Le bheith cruinn faoi, is de thionscnamh na conaire lipea-ocsaigionáise iad na comhdhúile so-ghalaithe atá freagrach as na blasanna aramatacha tipiciúla don phróifíl chéadfach le haghaidh an TGFC “Olio Campania” (atá ionchurtha den chuid is mó i leith ruainníní d’almóinní, de bhliosáin agus de thrátaí), ar slabhra d’imoibrithe ocsaídiúcháin einsímeacha atá sa chonair sin a dhéanann difear d’aigéid shailleacha agus a thagann go mór faoi thionchar na substráite (aigéid shailleacha) agus na gníomhaíochta einsímí. Laistigh den chonair bhithcheimiceach sin, claochlaítear na haigéid líonoiléacha agus líonóiléineacha go sonrach ag einsímí (lipea-ocsaigionáisí, liáisí hidreashárocsaíde, isiméaráisí, díhidrigionáisí aclóil) ina n-aildéid, alcóil, agus eistir sho-ghalaithe atá freagrach as príomh-shaintréithe aramatacha na n-olaí. Táthar tar éis roinnt de na móilíní atá freagrach as na saintréithe sin le tástálacha crómatagrafaíochta gáis ar an ábhar so-ghalaithe sna holaí a tháirgtear in Campania. Le bheith níos sonraí faoi, is iad na saintréithe a fhaightear sna holaí a tháirgtear in Campania go bhfuil tras-2-heacsánaildéad (atá freagrach as torthaíocht ológ glas agus na blasanna d’almóinní atá i mbeagnach gach cineál), cis-3-heacsánaildéad (atá freagrach as na blasanna trátaí neamhaibí atá in olaí a dhéantar de chineálacha Ravece agus Ortice mar shampla) agus cis-3-heicseanól (atá freagrach as na blasanna duilleogacha agus bliosáin sna holaí a dhéantar as na cineálacha Nostrale, Minucciola agus Biancolilla).

Deimhníodh sainiúlacht na hola a tháirgtear in Campania freisin le taighde a rinneadh le déanaí le Muzzalupo I. et al. le hIonad Taighde um Ológa, Torthaí agus Citreas de chuid na Comhairle um Thaighde Talmhaíochta agus Anailís na hEacnamaíochta Talmhaíochta (CREA-OFA, ar ar tugadh CREA-OLI roimhe seo) chun staidéar a dhéanamh ar phróifíl ghéiniteach na 489 gcineál ológ Iodálach, mar a shonraítear san airteagal “Genetic Biodiversity of Italian Olives Germplasm analysed by SSR Markers”, a foilsíodh in The Scientific World Journal thiar in 2014. Ba leis na tástálacha staitistiúla ar na sonraí a bailíodh a cumasaíodh grúpáil na gcineálacha a ndearnadh staidéar orthu ina seacht mbraisle ar bhonn na finíochta géinití. Is leis an mbraisle chéanna (braisle 4) gach ceann de na cineálacha Campania, lena n-áirítear iad siúd a liostaítear i bpointe 3.3. Taispeántar leis sin go bhfuil difríocht shoiléir idir a bpróifíl ghéiniteach agus ceann na gcineálacha Iodálacha eile atá san áireamh sa staidéar.

Chomh maith leis na tosca comhshaoil agus géiniteacha sin, tá tosca eile atá nasctha ar bhealach níos dírí leis an ngníomhaíocht dhaonna, amhail teicnící agranamaíocha agus úsctha, tar éis cur le huathúlacht na hola a tháirgtear in Campania. Ó na 1990idí, tá an Réigiún agus Università degli Studi di Napoli Federico II tar éis dianiarrachtaí a dhéanamh chun poiblíocht a thabhairt do na Treoirlínte maidir le Feabhsú Cáilíochta. D’fheidhmigh sé sin tionchar mór ar nuachóiriú na struchtúr táirgeachta a bhí ann. Bhí iarmhairtí soiléire ag na nuálaíochtaí sin ar cháilíocht na n-olaí a tháirgtear, go háirithe a mhéid a bhaineann le holaí ag a bhfuil aigéadacht ≤ 0,4 % agus cion maith polaifeanóil iontu. Tagann na saintréithe sin ó thabhairt chun cinn agus cuíchóiriú na buainte, óir laghdaigh sé sin go mór an t-eatramh idir baint agus brú. Is le hinfhaighteacht na bhfáisceán ológ nua-aimseartha in Campania ina dtugtar aird faoi leith do na paraiméadair ama/theochta a rialú ag gach céim den phróiseas úsctha a áirithítear go ndéantar an obair sin de réir na ndálaí is iomchuí chun cumas gach cineáil ológ a fheabhsú.

Tá clú an ainm “Olio Campania” bunaithe ar an nasc láidir seanda idir an chríoch féin, na crainn ológ, an ola agus an béascna atá fós le fáil laistigh de réigiún Campania.

Leis na 2 500 bliain de stair na gcrann ológ agus na hola olóige in Campania, ba iad na dálaí uathúla agus fabhracha sa limistéar geografach a chothaigh leathadh na ngarrán crann ológ ar fud an réigiúin, rud a chiallaíonn gur foinse thábhachtach (agus an t-aon fhoinse corruair) ioncaim le haghaidh mhuintir na háite. Cosnaíonn na garráin crann ológ an talamh freisin, atá breáthaithe lena láithreacht bhuan. Faoi dheireadh an 20ú haois, bhí táirgeadh na hola olóige in Campania ina chrann taca straitéiseach sa traidisiún cócaireachta, lena mbaineann ríthábhacht don aiste bhia Mheánmhuirí, agus atá i gcroílár na haiste sin. Mhaígh an saineolaí cothúcháin iomráiteach Meiriceánach Ancel Keys, arbh é bunaitheoir na haiste bia Meánmhuirí é, agus a chuir faoi in Campania ar feadh níos mó ná 40 bliain, go mbaineann ríthábhacht le hola Campania, mar gheall ar a hairíonna laghdaithe colaistéaróil séirim a dhéanann tairbhe don chóras cardashoithíoch.

Tacaíonn teistiméireachtaí, foilseacháin agus doiciméid tráchtála agus stairiúla le clú “Olio Campania”, ina gcruthaítear agus ina léirítear a ghradam agus a cháil.

Áirítear ar shonraisc tráchtála idir na blianta 1991 agus 2019 ó chuideachtaí amhail Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee agus araile an sonrúchán “Olio Campania” nó “Olio extravergine d’oliva Campania” sa roinn maidir le tuairisc ar an táirge. Feictear an sonrúchán sin ar lipéid na mbuidéal a cuireadh ar an margadh freisin. Feictear ar roinnt sonrasc ón gcuideachta Basso Fedele & Figli le haghaidh na mblianta 1989-2001 agus ar na lipéid a greamaíodh de tháirgí le honnmhairiú freisin na focail “Olio Campania” nó “Kampanien” (an leagan Gearmáinise de). Ina theannta sin, dhéanadh an chuideachta loingseoireachta idirnáisiúnta “Flotta Lauro”, ag a raibh a ceanncheathrú in Napoli agus a bhíodh ar cheann de na cuideachtaí cúrsála ab iomráití ar domhan, margaíocht ar ola olóige a tháirgtí i ngarráin crann ológ ar leis an longúinéir iad leis an sonrúchán “Olio extra vergine della Campania” ar a bealaí loingseoireachta, agus bhaineadh sí úsáid aisti ar a cuid long cúrsála.

Tá Réigiún Campania agus Coiste ar cuireadh ar a chúram an táirge agus a bhranda a chur chun cinn tar éis go leor saothair a chur isteach le himeacht na mblianta lena próifíl a ardú, lenar áiríodh rannpháirtíocht a ghlacadh in imeachtaí agus aontaí idirnáisiúnta, agus foilsiú roinnt ábhar bolscaireachta. Sampla amháin de sin is ea an t-aonach bia idirnáisiúnta CIBUS 2021, ag a raibh a sheastán eolais agus bolscaireachta féin ag an TGFC “Olio Campania” agus buidéil shamplacha ar taispeáint ann. Chonacthas freisin i seastán réigiún Campania ag roinnt aontaí earnálacha freisin, amhail Olio Capitale 2021 a reáchtáladh in Trieste agus Féile Ola Vársá thiar in 2019. Céadchuireadh i láthair tionscadal an TGFC “Olio Campania” ag SOL 2017 in Verona, ag a raibh seastán taispeántais agus preas-ócáid, chomh maith le roinnt imeachtaí ó shin. Sampla amháin de na comórtais is ea duais Extrabio Campania (an 13ú heagrán a reáchtáladh thiar in 2020) a dhírítear go sonrach ar olaí olóige úríona ó fheirmeacha orgánacha (dá n-oireann réigiún Campania go maith). Le déanaí, tá Coiste TGFC ar cheann de na comhpháirtithe le heagrú agus le cur chun cinn ExtraCampania, comórtas ina mbronntar duaiseanna ar na holaí is fearr a tháirgtear in Campania.

Bíonn baint ag an TGFC “Olio Campania” freisin le tionscadal nuálaíochta ar a dtugtar “Box Narrante” de réir Bheart 16.1 den Chlár Forbartha Tuaithe 2014-2020, atá ag an gcéim cur chun feidhme i láthair na huaire. Tairgtear sa tionscadal seo le comhpháirtíocht faoi cheannas Università degli Studi di Napoli Federico II pacáistí nuálacha ina bhfuil trí chineál olaí olóige úríona (lena n-áirítear ola “Olio Campania” amháin), d’fhonn tomhaltóirí a chur ar an eolas agus faisnéis a bhailiú faoina meas le haghaidh an táirge. Chonacthas agallamh leis an taighdeoir maidir le haidhmeanna agus inneachar an tionscadail in eagrán na hirise náisiúnta ar líne ón 31 Eanáir 2022AgroNotizie.

Luaitear nó déantar trácht don sonrúchán in go leor foilseachán, ina dtagraítear do chuspóirí an táirge agus don tuairisc air chun é a chur chun cinn nó a anailís a dhéanamh ar a chumas tráchtála. Mar shampla, in eagrán 2020 den Guida agli Oli evo della Campania [Treoir maidir le holaí olóige úríona ó Campania] tiomnaítear alt iomlán dó (leathanach 15). Luadh tionscadal an TGFC “Olio Campania” freisin i nuachtáin fhorásacha náisiúnta agus líonraí agraibhia amhail Agricolae, TeatroNaturale, Olivo e Olio (ad litteram) agus araile, ina bhfacthas agallaimh le taighdeoirí ollscoile agus le saineolaithe sa réimse. Léirigh an nuachtán airgeadais laethúil forásach Iodálach, Il Sole 24Ore, gné-alt freisin maidir le tionscadal an TGFC “Olio Campania” an 21 Nollaig 2019. D’fhoilsigh an ghníomhaireacht Ansa Terra e Gusto mír nuachta an 29 Eanáir 2022, a léiríodh ar líonraí agus cláir nuachta náisiúnta eile freisin. D’áirigh Fondazione Qualivita, an institiúid is tábhachtaí chun STFCanna/TGFCanna a chur chun cinn, mír maidir leis an TGFC “Olio Campania” i gceann dá nuachtlitreacha. An 3 Feabhra 2022, thug an nuachtán laethúil Il Mattino leathanach iomlán don TGFC “Olio Campania” ina roinn sheachtainiúil don agraibhia agus do Sapori della Campania (blasanna Campania). Thuairiscigh eagraíochtaí gairmiúla talmhaíochta Iodálacha forásacha ar a suíomhanna gréasáin faoin eagrán sin agus faoin tionscadal TGFC, inar léiríodh a thábhacht straitéiseach le haghaidh na hearnála.

Chuidigh an t-iliomad gníomhaíochtaí bolscaireachta a rinneadh le blianta beaga anuas freisin chun tacaíocht na gcuideachtaí san earnáil a fháil le haghaidh an tionscadail. Tháinig tuairim is 240 gnóthas talmhaíochta, fáisceán olóige, táirgeoir ola, comharchumann agus eagraíochtaí táirgeoirí ón earnáil isteach sa saothar dá bharr sin, rud a threisigh le hionadaíocht an choiste bolscaireachta dá réir.

Chuidigh na staidéir a rinneadh ag Università degli Studi di Napoli Federico II agus na tionscnaimh eile ar a dtugtar tuairisc thuas chun an táirge agus a shonrúchán faoi seach a chur chun cinn. Cheadaigh sé sin do chruinneas níos mó i leagan amach agus i dtreisiú phróifíl cáilíochta an TGFC “Olio Campania” agus a chlú.

Mar a tugadh tuairisc thuas air, is í torthaíocht olóige saintréith an TGFC “Olio Campania”, lena n-áirítear i gcónaí ceann amháin nó níos mó de na tuairisceoirí seo a leanas: almóinní, bliosáin nó trátaí. Is iad na dea-bholaithe sin, in éineacht le blasanna cothroma an tsearbhais agus na géire, a chuidíonn chun a áirithiú go dtugann na tomhaltóirí úd meas agus aitheantas dó, ar tomhaltóirí iad atá ag éirí níos grinne ar chúrsaí cáilíochta.

Tagairt d’fhoilsiú na sonraíochta

Tá téacs iomlán na sonraíochta táirge le fáil ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

nó mar rogha ar an méid sin:

trí dhul go díreach chuig leathanach baile don bheartas ón Aireacht um Thalmhaíocht, Bia agus Foraoiseacht (www.politicheagricole.it) agus cliceáil ar “Qualità” (ar thaobh na láimhe deise ar bharr an scáileáin), agus ansin ar “Prodotti DOP IGP STG” (ar thaobh na láimhe clé den scáileán) agus ar deireadh ar “Disciplinari di Produzione all’esame dell’UE”.

(1) IO L 343, 14.12.2012, lch. 1.